b'\n_START_ARTICLE_\nAdolf von Bonsdorff\n_START_PARAGRAPH_\nAdolf von Bonsdorff (14. lokakuuta 1862 Helsingin maalaiskunta \xe2\x80\x93 31. maaliskuuta 1928 Helsinki) oli suomalainen koulumies ja poliitikko. H\xc3\xa4n oli Helsingin ruotsalaisen reaalilyseon rehtori 1893\xe2\x80\x931901, mutta h\xc3\xa4net erotettiin poliittisista syist\xc3\xa4. Sitten 1902\xe2\x80\x931908 h\xc3\xa4n oli Helsingin kansakoulujen tarkastaja, suojelukasvatuksen va. tarkastaja 1909\xe2\x80\x931924, kouluhallituksen lastensuojeluosaston p\xc3\xa4\xc3\xa4llikk\xc3\xb6 1918\xe2\x80\x931924 ja sosiaaliministeri\xc3\xb6n lastensuojelun ylitarkastaja vuodesta 1924. H\xc3\xa4nen toiminnalleen perustui uusi lastensuojelulaki._NEWLINE_H\xc3\xa4n oli aateliss\xc3\xa4\xc3\xa4dyn j\xc3\xa4sen valtiop\xc3\xa4ivill\xc3\xa4 1894\xe2\x80\x931906. H\xc3\xa4n oli \xe2\x80\x9dKagaalin\xe2\x80\x9d j\xc3\xa4sen ja j\xc3\xa4rjesti passiivista vastarintaa 1900\xe2\x80\x931905, kuului j\xc3\xa4\xc3\xa4k\xc3\xa4riliikkeen tukemiseksi perustettuun komiteaan ja oli 1916\xe2\x80\x931917 ulkomaanvaltuuskunnan puheenjohtaja, jossa teht\xc3\xa4v\xc3\xa4ss\xc3\xa4 h\xc3\xa4n pyrki her\xc3\xa4tt\xc3\xa4m\xc3\xa4\xc3\xa4n Saksassa ja Ruotsissa ymm\xc3\xa4rt\xc3\xa4myst\xc3\xa4 Suomen itsen\xc3\xa4isyydelle._NEWLINE_Bonsdorff kannatti rotuhygieniaa ja oli huolissaan esimerkiksi siit\xc3\xa4, ett\xc3\xa4 kehitysvammaisilla oli oikeus lis\xc3\xa4\xc3\xa4nty\xc3\xa4. Kev\xc3\xa4\xc3\xa4ll\xc3\xa4 1926 hallitus nimitti h\xc3\xa4nen aloitteestaan komitean tutkimaan "degeneroituneiden" ihmisten steriloimisen mahdollisuutta ja tekem\xc3\xa4\xc3\xa4n asiasta lakiehdotuksen. Komitean mietint\xc3\xb6 ei sellaisenaan edennyt, mutta eduskunta s\xc3\xa4\xc3\xa4ti Bonsdorffin jo kuoltua pakkosterilointilain.'